Tyv falt - ringte mamma
I jakt på kobbertråder falt tyven ned fra et stillas. Da ringer man mamma.
En mann har falt fra stillas ved Høybråten skole i Oslo i natt, da han prøvde å stjele kobbertråder fra bygningsarbiedet på taket av bygningen, melder NRK Østlandssendingen.
Men i jakten på kobbertrådene falt mannen ned og slo seg. Og i slike situasjoner ringer man mamma. Mamma dukket selvfølgelig opp for å hjelpe, men kunne ikke bidra med stort annet enn å ringe 113. Dermed dukket politiet opp på stedet, og mannen kunne ikke annet enn å tilstå hva han hadde gjort.
- Foreløpig er han kjørt til legevakten, så det har ikke gått helt galt. Vi har en patrulje som skal dra ned på legevakten og snakke med ham, så kanskje vi får vite mer da, sa operasjonsleder Sissel Hansen ved Oslo politidistrikt til TV 2 Nettavisen i natt.
Stillaset mannen falt fra skal være ganske høyt, opp til 12 meter, men det er ikke kjent hvor høyt opp mannen var da han falt.